
פרוטוקול מס' 155
מישיבת הוועדה לענייני ביקורת המדינה
יום רביעי, ל' בשבט התשס"ה (9 בפברואר 2005), בשעה 11:00


סדר היום:		התייעצות מבקר המדינה עם חברי הוועדה על קביעת מועד להנחת דו"ח
		שנתי 55ב' על שולחן הכנסת בהתאם לסעיף 16(ב) לחוק מבקר המדינה.
		


נכחו:

חברי הוועדה:	אמנון כהן
	יורי שטרן
	משה גפני
	עבד-אלמאלכ דהאמשה
	אילן ליבוביץ
	יצחק וקנין
	אליעזר כהן

מוזמנים:	אליעזר גולדברג 	–		 מבקר המדינה
	מנכ"ל מבקר המדינה – 		מוטי בס
			  עקיבא איסרליש	     -		משרד ראש הממשלה


ייעוץ משפטי:	 תומר רוזנר


מנהלת הוועדה:	חנה פריידין


רשמה:	אתי בן שמחון



התייעצות מבקר המדינה עם חברי הוועדה על קביעת מועד להנחת דו"ח
שנתי 55ב' על שולחן הכנסת בהתאם לסעיף 16(ב) לחוק מבקר המדינה.


היו"ר יורי שטרן:

	אנחנו עוברים להתייעצות על תאריך הדיון אצלנו בוועדה בדו"ח הבא שיעבור לידי ב-15 בפברואר. הבנתי שאתם ממליצים על ה-3 במאי.

מבקר המדינה אליעזר גולדברג:

	אני מגיש בשבוע הבא ביום שלישי ה-15 בפברואר את הדו"ח השנתי או חצי-שנתי, לראש הממשלה, וליושב ראש הוועדה הזאת. לפי החוק, הנחת הדו"ח על שולחן הכנסת תהיה 10 שבועות לאחר מסירתו לראש הממשלה, וליושב ראש הוועדה, עם אפשרות להאריך את התקופה הזאת בעוד שבועיים, או לקצר את התקופה בשבועיים. המועד המדוייק של 10 השבועות, נופל בחול המועד פסח. ומכאן ההצעה שלי להאריך במספר ימים, ולפרסם את הדו"ח ב-3 במאי, זה יוצא בכ"ד בניסן.

אמנון כהן:

	כמה ימים אחרי 10 שבועות זה יוצא?

מבקר המדינה אליעזר גולדברג:

	שבוע. 

אילן ליבוביץ:

	אם נוסיף את השבוע הנוסף, אנחנו כבר יוצאים מתחום הפגרה?

היו"ר יורי שטרן:

	לא. אנחנו עדיין בפגרה, אבל אנחנו בערב יום הזיכרון. 

	רציתי גם לשאול את דעתכם. זאת שאלה של בור שנכנס זה עתה. ישבתי עם חנה. אולי כדאי לנו ובמהרה לשנות את החוק, ולאפשר לכנסת לדון בדו"ח מבקר המדינה, שזה חומר מאוד חשוב. אנחנו מעוניינים שההד – אני מניח שגם אתם מעוניינים - - -

אמנון כהן:

	שיונח על שולחן הכנסת לא בפגרה אתה מתכוון. 

היו"ר יורי שטרן:

	כן. אם התאריך הקבוע הוא 15 בפברואר להעברת הדו"ח לממשלה ולוועדת הביקורת של הכנסת, אז מן הסתם יוצא שלפי הלוח העברי, זה כמעט אוטומטית נופל בפגרה.  הפגרה אף פעם לא נגמרת באפריל.

מבקר המדינה אליעזר גולדברג:

	לא תמיד. 


אילן ליבוביץ:

	כמעט תמיד. 
	
היו"ר יורי שטרן:

	הפגרה לא נגמרת באפריל מעולם. זה לא חייב ליפול על פסח כמו שזה נופל השנה, אבל זה תמיד פגרה, כמעט תמיד. האם כדאי לנו ביוזמתנו ככנסת, כי זה אינטרס חיוני שלנו, לנסות לשנות את החוק. לתת למשל 12 שבועות כמו שזה היה פעם, עם אותה אופציה של להקדים ולהאריך בשבועיים, ואז כמעט בוודאות יש לנו אפשרות לדון ביציאה מהפגרה.

אילן ליבוביץ:

	אתה יכול לשנות את זה כך, שאם זה נופל בתקופת הפגרה, שיהיה מייד אחרי הפגרה. בשבוע הראשון שאחרי הפגרה. 

מבקר המדינה אליעזר גולדברג:

	יש מספר שיקולים לכאן ולכאן. אחד השיקולים הוא שרצוי מאוד שהפרסום יהיה סמוך ככל האפשר להגשת הדו"חות, ולא להרחיק את הפרסום מההגשה. ולכן גם נקבעו 10 השבועות האלה, מפני שזה זמן סביר לאחר ההגשה. עקרונית אין לי התנגדות לכך, אבל אני חושב אדוני היושב ראש, נדמה לי שזה לא יהיה ראוי להגיש עכשיו את ההצעה לתיקון כדי להחליט לקבל דו"ח ספציפי. 

אמנון כהן:

	את זה צריך להעביר עכשיו. אפשר לדון על זה עכשיו, ובעתיד לדו"ח הבא כבר.

משה גפני:

	אדוני היושב ראש, אני רוצה לתקן את החוק, לא לשנות אותו. מפני שאם נהפוך את זה ליותר מ-10 שבועות, זה יכול להיות בעיה. אז יש את אותה סמכות או להקדים או לאחר. זאת אומרת, אם זה נופל בפגרה, לא משנים את החוק כמות שהוא, אבל אם זה נופל בפגרה, יש אותה סמכות כמו הסמכות להאריך בשבועיים, תהיה סמכות להקדים או לאחר לפני או אחרי הפגרה. סמכות, זה לא חייב. לפעמים יכול להיות שנסכים שזה יהיה בפגרה. לא לשנות סדרי בראשית בעניין הזה. 

היו"ר יורי שטרן:

	אדוני המבקר, אני רוצה להגיד לך, שבדרך כלל אנחנו מנסים בכנסת תמיד לא ליצור חקיקה שהיא נכנסת לתוקפה מייד, אלא במקרים קריטיים. פה אנחנו מדברים בשנה, גם ה-3 למחרת, 4 לחודש, ערב יום השואה, העיתונות מלאה סיפורי שואה וכו', ויש טקסים, אחר כך נכנסים להילוך גבוה של יום הזיכרון ויום העצמאות. הרי מה האינטרס המשותף שלנו, שלציבור תהיה אפשרות מבחינת החשיפה התקשורתית, גם תהיה לציבור אפשרות מבחינת הרצף של הדיונים בכנסת. שאחרי פרסום הדו"ח מייד יש דיונים. וגם יש לו ראש וזמן לדיונים האלה. אנחנו נכנסים לתקופה שבאופן אוטומטי חוסמת מאיתנו את כל האפשרויות.

אמנון כהן:

	יש גם תכניות, חופשה לילדים.

היו"ר יורי שטרן:

	אני הייתי הולך לפי הצעתכם. מקנה למבקר המדינה את הזכות הזאת, במקרה והתקופה הזאת - - -
אמנון כהן:

	לתקן לחקיקה.

היו"ר יורי שטרן:

	אני מדבר על שינוי החוק. 

משה גפני:

	לא תספיק.

אמנון כהן:

	תצטרך להחליט כבר מעכשיו.

אילן ליבוביץ:

	ראינו שאפשר להעביר גם חוקים ביום. 

היו"ר יורי שטרן:

	תוך שבוע שבועיים יכולים לשנות את זה. פה אני רוצה לשאול אתכם. הדיון האמיתי בכנסת על הדו"ח יתחיל רק שבועיים - - -

מבקר המדינה אליעזר גולדברג:

	אפשר מה-5-8 בחודש.

משה גפני:

	יום השואה הוא כ"ז בניסן.

אמנון כהן:

	זה הוקדם, זה יהיה בכ"ה בערב אדוני. 

מבקר המדינה אליעזר גולדברג:

	זה הוקדם. 

אמנון כהן:

	זה גם לא יבוא לידי ביטוי בעיתונות גם. 

מבקר המדינה אליעזר גולדברג:

	לכן אני מציע שבמקום ב-3 בחודש, נדחה ב-8 בחודש, כ"ט בניסן.

אילן ליבוביץ:

	איך זה נופל מבחינת יום הזיכרון?


משה גפני:

	יום הזיכרון זה ב-ד'. 	
	
אמנון כהן:

	הוקדם, א' בערב. 
	
מבקר המדינה אליעזר גולדברג:

	אני רק אומר שאני מציע שהפעם זה יהיה ב-8 בחודש, כ"ט בניסן. אחר כך תקיים הוועדה דיון על ההצעות השונות, נבחן אותן על כל צדדי האפשרויות, ולא יהיה תיקון לדו"ח הזה. זה ברור שיהיה תיקון לדו"ח הזה. לדעתי ולטעמי זה לא רצוי. זה נמשך כבר כל כך הרבה זמן. 

היו"ר יורי שטרן:

	אנחנו נכבד את דעתך, ונקבע דיון ל-8, שזה נותן לנו המשך בעוד שבוע, כשהכנסת חוזרת.
ניזום שינוי לחקיקה.

משה גפני:

	צריכים לקבל את מה שמבקר המדינה אומר לגבי התאריך הנוכחי, אבל שזה לא ידחה את הצעת החוק. אני מציע שהיוזמה של הצעת החוק תהיה על ידי הוועדה עם כל חברי הוועדה.

היו"ר יורי שטרן:

	כך שלא נתעכב בזה בשנים הבאות.

	תודה רבה.


הישיבה ננעלה בשעה 11:20.

